Den fire-årige pige, der lørdag eftermiddag blev voldsomt forbrændt efter en grill-ulykke, er fortsat i livsfare.

Den lille pige og hendes bror blev begge alvorligt forbrændte, da familien tændte op i en grill i Bredgade i Brønderslev. Det oplyser Nordjyllands Politi. Pigen blev forbrændt på op imod 40 procent af kroppen, mens hendes storebror på seks år blev forbrændt på fire procent af kroppen. Pigen ligger fortsat i respirator på en intensivafdeling på Rigshospitalet og er altså endnu ikke uden for livsfare, oplyser politiet. Ulykken skete lørdag ved 15-tiden, da familien var ved at tænde op i grillen med en form for brandbar væske, som på en eller anden måde kom for tæt på børnene. De to børn blev efter ulykken kørt på Aalborg Universitetshospital Syd med politieskorte. Her vurderede lægerne, at deres tilstand var så alvorlig, at de straks med redningshelikopter blev overført til Rigshospitalets brandsårsafdeling i København for at få deres brandsår behandlet af landets førende eksperter. Mens den fire-årige pige fortsat kæmper for livet, betragtes hendes bror at være uden for livsfare.